Morten Bødskov (S), 2005-05-19:
Vi skal gøre alt, hvad vi kan, for at sikre, at unge ikke havner i kriminalitet, for vi ved jo, at hvis vi svigter her, så bliver resultatet alenlange kriminelle løbebaner, flere ofre, utryghed i endnu flere lokalsamfund og et forfærdeligt liv for endnu flere unge.
Heldigvis er det generelle billede, som det også allerede har været sagt, af unge og kriminalitet positivt.
Der er problemer, der er en hård kerne af meget kriminelle unge, som begår meget voldsom volds- og berigelseskriminalitet.
En del tyder også på, at denne kriminalitet oftest begås, hvor unge er flere om det, og meget af kriminaliteten er knyttet til særligt belastede boligområder.
Samtidig ved vi også, at der er mere end alvorlige problemer med visse grupper af unge indvandrere.
Vi ved med andre ord, hvem de unge er, vi ved, hvor de bor, så umiddelbart skulle man mene, at problemet er til at gå til, og indsatsen kan faktisk også kun gå for langsomt efter Socialdemokratiets opfattelse.
Fra Socialdemokratiets side kan vi ikke støtte forslaget.
Vi er helt med på, at der er problemer med unge, som begår også meget alvorlig kriminalitet, men vi tror simpelt hen ikke på, at Dansk Folkepartis forslag vil hjælpe.
Prøv engang at forestille jer et klassebillede af en 5. klasse og spørg jer selv, om det overhovedet vil hjælpe noget som helst at sætte de her unge purke for en dommer.
Intet vil det jo selvfølgelig hjælpe.
Nej, kriminalitet, der er begået af børn og unge, skal forebygges tidligt og effektivt i et tæt samarbejde mellem de unge selv, deres forældre, skolen, de sociale myndigheder og politiet.
Begår børn og unge kriminalitet, så er det afgørende, at de involverede parter og myndighederne sikrer, at der reageres hurtigt, og at der reageres præcist, således at barnet eller den unge hurtigst muligt kommer væk fra kriminaliteten og de mange ulyksaligheder, der er forbundet hermed.
Det var faktisk det, der var kernen i det lovforslag, som justitsministeren også omtalte tidligere, L 133 fra sidste samling.
Dansk Folkeparti støttede det forslag sidste år, og derfor har det undret os en del i Socialdemokratiet, at man nu vil oprette domstole, beskikke forsvarer og faktisk gøre alt det, som Dansk Folkeparti var imod sidste år.
Vi mener i Socialdemokratiet, at det er en forkert udvikling.
Vi mener, at det vil fjerne politiets fokus fra det, det skal handle om, nemlig at få barnet og den unge ud af kriminaliteten i et tæt samarbejde mellem forældre og sociale myndigheder, så den unge kan komme bedre på vej.
Der er allerede i dag, som det også har været omtalt, en række sanktioner, når det gælder unge mellem 15 og 18 år.
Et af de områder, vi i Socialdemokratiet mener der skal fokuseres mere på, er de unges psykiske problemer.
Et væld af undersøgelser har efterhånden vist, at en ret stor andel af unge under 18 år, som er inde i hård kriminalitet, har meget alvorlige psykiske problemer.
Kan vi løse dem, så viser erfaringerne også, at så kan vi løse mange af de problemer, de ellers ville være løbet ind i.
Noget helt særligt handler om, at myndighederne åbenbart stadig væk arbejder for langsomt og arbejder for dårligt sammen.
Således kan det stadig væk konstateres, at både politi, domstole og kommuner har svært ved at arbejde hurtigt og tæt sammen.
Derfor har vi i Socialdemokratiet også fremsat et forslag, som vil sikre, at det samarbejde kommer til at ske hurtigere og bliver markant bedre, således at vi får den unge væk fra den kriminelle løbebane hurtigst muligt.
Det, der sker i dag ved det manglende samarbejde mellem myndighederne, er det helt absurde, at vi kan opleve unge, som har begået meget kriminalitet i forvejen, begå gentagelseskriminalitet, mens de eksempelvis går og venter på at komme for en dommer.
Det er fuldstændig uacceptabelt, og derfor er det nødvendigt med tidsfrister for myndighedernes arbejde.
Vi tror ikke, det løser problemerne.
Vi tror ikke, det fremmer samarbejdet mellem myndighederne, som, hvis de samarbejder, faktisk giver ret gode resultater.
Børn skal ikke stilles for en dommer, men de skal ud af kriminaliteten, og hvis vi kan få myndighederne til at samarbejde bedre, så viser al erfaring, at det kan de faktisk komme.
Derfor kan vi i Socialdemokratiet ikke støtte beslutningsforslaget.